CELEX: 52020PC0281
Language: hu
Date: 2020-07-24
Title: Javaslat AZ EURÓPAI PARLAMENT ÉS A TANÁCS RENDELETE az (EU) 2017/1129 rendeletnek a Covid19-világjárványt követő helyreállítás elősegítése érdekében az uniós helyreállítási hátterű tájékoztató és a pénzügyi közvetítőkre vonatkozó célzott kiigazítások tekintetében történő módosításáról

EURÓPAI BIZOTTSÁG
            Brüsszel, 2020.7.24.
            COM(2020) 281 final
            2020/0155(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az (EU) 2017/1129 rendeletnek a Covid19-világjárványt követő helyreállítás elősegítése érdekében az uniós helyreállítási hátterű tájékoztató és a pénzügyi közvetítőkre vonatkozó célzott kiigazítások tekintetében történő módosításáról
            (EGT-vonatkozású szöveg)
            {SWD(2020) 120 final}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               1.1.A javaslat indokai és céljai
            
            
               Az uniós tagállamokat súlyosan érintette a Covid19-világjárvány okozta gazdasági válság. A tőkepiaci szereplők támogatása érdekében ez sürgős válaszintézkedéseket tesz szükségessé. A Covid19-járvány nyomán hozott koordinált gazdasági válaszintézkedések című, 2020. március 13-i közleményében
                  1
                a Bizottság hangsúlyozta, hogy elengedhetetlen az uniós pénzügyi ágazat likviditásának biztosítása és minden szinten intézkedésekre van szükség a fenyegető recesszió megakadályozására. Emellett az „Európa nagy pillanata: Helyreállítás és felkészülés – a jövő generációért” című, 2020. május 27-i közleményében
                  2
                a Bizottság ismertette az európai helyreállítási tervet támogató kulcsfontosságú eszközöket, többek között a gazdaság újraindítását és a magánberuházások támogatását célzó intézkedéseket. A közlemény azt is hangsúlyozta, hogy a likviditás és a finanszírozáshoz jutás folyamatos kihívást jelent majd a vállalkozások számára.
            
            
               
                  A tájékoztatóról szóló rendeletben
                     3
                   meghatározott, a kibocsátási tájékoztatókra vonatkozó szabályozást érintő célzott változtatások arra irányulnak, hogy a vállalkozások rövid időn belül új forrásokhoz juthassanak a Covid19-világjárványt követő gazdasági helyreállítás elősegítése érdekében. A módosítások célja mindenekelőtt, hogy segítsék a vállalkozásokat a tőkebevonásban, hogy visszaállíthassák a fenntartható hitel/saját tőke arányokat és reziliensebbé váljanak.
               
               
                  A tájékoztató jogszabályban előírt dokumentum, amely ismerteti a vállalkozásra és a vállalkozás által nyilvános kibocsátásra szánt vagy szabályozott piacra bevezetni kívánt értékpapírokra vonatkozó információkat. A befektetők az említett információk alapján tudnak dönteni arról, hogy befektetnek-e az adott vállalkozás által kibocsátott értékpapírokba. A tájékoztató elkészítésének költsége visszatartó erőt jelenthet a pénzügyi nehézségekkel küzdő azon vállalkozások számára, amelyek új források, mindenekelőtt saját tőke bevonására készülnek. A Covid19-világjárvány következtében kialakult helyzet miatt elengedhetetlen annak biztosítása, hogy a már tőzsdén jegyzett kibocsátók esetében a tájékoztató ne jelentse a nyilvános piacokon történő tőkebevonás akadályát. 
               
               
                  Következésképpen e javaslat célja, hogy a Covid19-világjárvány nyomán kialakult gazdasági szükséghelyzetben a gyors tőkebevonás érdekében egyszerűsítse a kibocsátók számára előírt eljárást. A tájékoztatóról szóló rendelet e módosításai új típusú, rövid formátumú kibocsátási tájékoztató (a továbbiakban: uniós helyreállítási hátterű tájékoztató) létrehozásához, valamint a pénzügyi közvetítőkre nehezedő nyomás enyhítésére irányuló célzott módosításokhoz kapcsolódnak (kiegészítések és a nem részvényjellegű kibocsátások hitelintézetek általi bejelentése). 
               
            
            
               1.1.1.Az uniós helyreállítási hátterű tájékoztató
            
            
               
                  Az uniós helyreállítási hátterű tájékoztató célja, hogy a tőzsdén jegyzett kibocsátók számára olyan egyszerűsített közzétételi szabályokat biztosítson, amelyek megfelelnek a válság okozta körülmények közepette fennálló egyedi igényeiknek, ugyanakkor a tájékoztató továbbra is a potenciális befektetők tájékoztatásának fontos eszköze maradjon. A válságot követő jelenlegi helyzetben alapvető fontosságú a vállalkozások feltőkésítését esetleg befolyásoló szabályozási akadályok csökkentése, és annak biztosítása, hogy a kibocsátók a helyreállítás korai szakaszában igénybe vehessék a nyilvános piacokat.
               
               
                  Az uniós helyreállítási hátterű tájékoztató a lényeges információkra összpontosít, és kizárólag a másodlagos részvénykibocsátás esetében alkalmazható. Feltéve, hogy a kibocsátók részvényeit szabályozott piacon vagy kkv-tőkefinanszírozási piacon folyamatosan forgalmazták legalább az elmúlt 18 hónapban, alkalmazható az egyszerűsített közzététel, amely a tervek szerint csökkenti a tájékoztató elkészítésének költségeit, és hozzájárul a dokumentum jobb érthetőségéhez. Emellett az uniós helyreállítási hátterű tájékoztató várhatóan javítja az illetékes nemzeti hatóságok ellenőrzéseinek hatékonyságát. E tekintetben az uniós helyreállítási hátterű tájékoztató szabályozására vonatkozó javaslat 5 munkanapra kívánja csökkenteni a tájékoztató jóváhagyását annak érdekében, hogy a kibocsátók minél gyorsabban ki tudják használni a tőkebevonási lehetőségeket. Az új típusú tájékoztató esetében előnyöt jelenthet a határokon átnyúló kibocsátások és a szabályozott piacra történő bevezetés tekintetében a jóváhagyott tájékoztatókhoz kapcsolódó egységes uniós szintű engedély alkalmazása is. 
               
               
                  Az uniós helyreállítási hátterű tájékoztató célja, hogy i. a tőkepiacokon sajáttőke-bevonásra készülő vállalkozások könnyen el tudják készíteni, ii. könnyen érthető legyen az e vállalkozásokat finanszírozni kívánó befektetők számára, valamint iii. könnyen ellenőrizhető és jóváhagyható legyen az illetékes nemzeti hatóságok számára. 
               
               
                  Az uniós helyreállítási hátterű tájékoztató célja, hogy a helyreállítási szakaszban segítse a feltőkésítést. Ezért a tervek szerint ez ideiglenes szabályozás lesz, és 18 hónappal e rendelet alkalmazásának kezdőnapját követően hatályát veszti. A tájékoztatóról szóló rendelet felülvizsgálatának részeként azt is meg kell vizsgálni, hogy az uniós helyreállítási hátterű tájékoztató teljesíti-e célkitűzéseit. Az értékelés elősegítése érdekében a javaslat előírná, hogy az ESMA központi tárolási mechanizmusa, amely gyűjti a tájékoztatókra vonatkozóan az illetékes nemzeti hatóságoktól kapott adatokat, az uniós helyreállítási hátterű tájékoztatóval kapcsolatos adatokat is gyűjtse. Az ESMA központi tárolási mechanizmusának e kismértékű kiigazítása várhatóan nem igényel többletforrásokat az ESMA személyzetétől, és nem jár jelentős többletköltségekkel sem.
               
            
            
               1.1.2.A pénzügyi közvetítőkre nehezedő nyomás enyhítését célzó módosítások
            
            
               
                  Kiegészítések 
               
            
            
               A tájékoztatóban foglalt információkkal kapcsolatos minden olyan jelentős új tényezőt, lényeges hibát vagy lényeges pontatlanságot, amely befolyásolhatja az értékpapírok értékelését, és amely a tájékoztató jóváhagyása és a jegyzési időszak lezárása, illetve – ha ez történik később – a szabályozott piacon való kereskedés megkezdése közötti időben merült fel vagy ekkor észlelték, indokolatlan késedelem nélkül fel kell tüntetni, mégpedig a tájékoztatóhoz készített kiegészítés útján. A kiegészítés közzétételét követően a befektetők a kiegészítés közzététele után két munkanapon belül gyakorolhatják elállási jogukat. A befektetők védelmére vonatkozó kötelezettségüknek megfelelően a pénzügyi közvetítőknek a kiegészítés közzétételének napján kapcsolatba kell lépniük a befektetőkkel és tájékoztatniuk kell őket a közzététel tényéről. Ez a határidő, valamint a befektetők fogalmának széles körű meghatározása nehézséget jelentett a pénzügyi közvetítők számára. 
            
            
               E nehézségek kezelése és a pénzügyi közvetítők által felhasználható források rendelkezésre bocsátása érdekében a javaslat egyértelműsíti a pénzügyi közvetítőknek a kiegészítésekkel kapcsolatos kötelezettségeit. A pénzügyi közvetítőknek csak azokat a befektetőket kell tájékoztatniuk arról, hogy kiegészítés közzétételére kerülhet sor, akik vagy amelyek rajtuk keresztül vásároltak vagy jegyeztek értékpapírokat, feltéve, hogy a vásárlásról vagy a jegyzésről a tájékoztató jóváhagyása és a jegyzési időszak lezárásának vagy a szabályozott piacon való kereskedés megkezdésének időpontja – amelyik a későbbi – között állapodtak meg. A kiegészítés közzétételét követően a pénzügyi közvetítőnek csak az elállási joggal rendelkező befektetőkkel kell felvennie a kapcsolatot. Emellett a javaslat meghosszabbítja a pénzügyi közvetítők számára a befektetőkkel való kapcsolatfelvételhez rendelkezésre álló időtartamot a kiegészítés közzétételétől számított 1 munkanapra. A magas szintű befektetővédelem fenntartása érdekében az elállási jog befektetők általi gyakorlásának időtartamát a kiegészítés közzétételétől számított két munkanapról három munkanapra hosszabbítják meg. 
            
            
               Mivel a kiegészítésekre vonatkozó célzott módosítás megszüntetné az említett nehézségeket és forrásokat szabadítana fel, ugyanakkor fennmaradna a magas szintű befektetővédelem, a szóban forgó módosítás nem lenne időben korlátozott.
            
            
               Hitelintézetek által kibocsátott, tulajdonviszonyt megtestesítőnek nem minősülő értékpapírok
            
            
               Hitelintézetek által folyamatosan vagy ismétlődően kibocsátott, tulajdonviszonyt megtestesítőnek nem minősülő értékpapírok kibocsátása bizonyos feltételek mellett nem tartozik a kibocsátási tájékoztató közzétételére vonatkozó követelmény hatálya alá, amennyiben az ellenérték egy 12 hónapos időszak alatt összesen hitelintézetenként kevesebb, mint 75 millió EUR-t tesz ki. A hitelintézetek aktívan részt vesznek a helyreállításban, hogy támogassák azokat a vállalkozásokat, amelyeknek finanszírozásra van szükségük, és várhatóan fontos szerepet fognak betölteni a helyreállítási szakaszban. A Bizottság a küszöbérték célzott, 75 millió EUR-ról 150 millió EUR-ra történő emelését javasolja annak érdekében, hogy segítse a hitelintézeteket abban, hogy több forráshoz jussanak, és mozgástérrel rendelkezzenek a reálgazdaságban működő ügyfeleik támogatására. Célja, hogy bizonyos típusú értékpapír-kibocsátások esetében a kibocsátási tájékoztató közzététele alóli mentességre vonatkozó küszöbérték emelésével a helyreállítási szakaszban támogassa a hitelintézetek finanszírozását. Mivel ez az intézkedés közvetlenül kapcsolódik a Covid19-világjárványt követő helyreállítási szakaszhoz, indokolt, hogy korlátozott, 18 hónapos időszakban álljon rendelkezésre. 
            
         
         
            
               1.2.Összhang a szabályozási terület jelenlegi rendelkezéseivel
            
            
               Miközben a javaslat rendkívüli intézkedéseket határoz meg a Covid19-világjárvány hatásának enyhítése érdekében, továbbra is összhangban marad a tájékoztatóról szóló rendelet átfogó célkitűzéseivel, amelyek a tőkepiacokon keresztül történő tőkebevonás előmozdítására, a befektetővédelem biztosítására és az Unióra kiterjedő felügyeleti konvergencia megvalósítására irányulnak. Ez a javaslat továbbá kiegészíti az átláthatósági irányelvben
                  4
                a szabályozott piacokra vonatkozóan, az (EU) 2017/565 felhatalmazáson alapuló bizottsági rendeletben
                  5
                a kkv-tőkefinanszírozási piacokra vonatkozóan, valamint a piaci visszaélésekről szóló rendeletben
                  6
                mindkét kereskedési helyszínre vonatkozóan meghatározott adatszolgáltatási kötelezettségeket.
            
            
               1.3.Összhang az Unió egyéb szakpolitikáival
            
            
               
                  A tájékoztatóról szóló rendelet módosítására irányuló e jogalkotási javaslat a Covid19-világjárványt követő gazdasági helyreállítást elősegítő intézkedéscsomag részét képezi, amely magában foglalja a MiFID II módosítására
                     7
                  , valamint az értékpapírosítási keretrendszer – többek között az értékpapírosítási rendelet
                     8
                   és a tőkekövetelmény-rendelet
                     9
                   – módosítására irányuló jogalkotási javaslatot.
               
               
                  E jogalkotási javaslat célja továbbá, hogy kiegészítse a tőkepiaci uniónak a vállalkozások piaci alapú finanszírozási forrásainak diverzifikálására irányuló célkitűzéseit. Az Unióban jegyzett vállalkozások részvénykibocsátásának megkönnyítése révén ez a kezdeményezés hozzájárul a vállalkozások tőkebevonásának előmozdításához. E tekintetben a javaslat összhangban van a tőkepiaci unióval foglalkozó magas szintű fórum 2020. június 10-én közzétett ajánlásával
                     10
                  , amely kiemelte a tőzsdei bevezetésre vonatkozó szabályok enyhítésének szükségességét, utalva a tájékoztatóról szóló rendeletre is. A Covid19-világjárvány reálgazdaságra és pénzügyi piacokra gyakorolt hatásának enyhítését célzó intézkedések részeként e kezdeményezés célja továbbá a tőzsdén jegyzett kibocsátók szabályozási költségeinek csökkentése a szabályozott piacokon és a kkv-tőkefinanszírozási piacokon egyaránt. A kkv-tőkefinanszírozási piacok kibocsátói számára biztosított rugalmasság különösen az említett kereskedési helyszínek igénybevételének előmozdítását célzó intézkedéseket meghatározó, a közelmúltban elfogadott (EU) 2019/2115 európai parlamenti és tanácsi rendelet
                     11
                   célkitűzéseire épül. Emellett e kezdeményezésnek összhangban kell lennie minden olyan további javaslattal, amelyet a Bizottság különböző szakpolitikai területeken kíván kidolgozni a Covid19-világjárvány tőkepiacokra gyakorolt hatásának enyhítése érdekében, beleértve az „Európa nagy pillanata: Helyreállítás és felkészülés – a jövő generációért” című, 2020. május 27-i közleményében ismertetett, a helyreállítást támogató alapvető eszközöket. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               2.1.Jogalap
            
            
               
                  A tájékoztatóról szóló rendelet jogalapja az Európai Unió működéséről szóló szerződés (EUMSZ) 114. cikke, amely felhatalmazza az európai intézményeket arra, hogy az egységes piac létrehozására és működtetésére vonatkozó megfelelő rendelkezéseket határozzanak meg. E rendeletet – beleértve hatályának ideiglenes alapon történő korlátozását – csak uniós jogalkotó módosíthatja, jelen esetben a Szerződés 114. cikke alapján.
               
            
            
               2.2.Szubszidiaritás 
            
            
               
                  Az EUMSZ 4. cikke értelmében a belső piac megvalósítására irányuló uniós fellépést az Európai Unióról szóló szerződés 5. cikkének (3) bekezdésében foglalt szubszidiaritási elv fényében kell értékelni. A szubszidiaritás elve szerint uniós szintű intézkedésre csak abban az esetben kerülhet sor, ha a kitűzött célokat a tagállamok önállóan nem képesek kielégítően megvalósítani, így azok az EU szintjén jobban megvalósíthatók. 
               
               
                  Az értékpapír-ajánlattételekre vagy a szabályozott piacra történő bevezetésre vonatkozó közzétételi követelmények a tájékoztatóról szóló rendelet alkalmazásából erednek. Ez az uniós rendelet jogi értelemben minden tagállamban kötelező és közvetlen hatállyal bír. A közzétételi követelmények szinte semmilyen rugalmasságot nem biztosítanak a tagállamok számára ahhoz, hogy a szabályokat a helyi feltételekhez igazítsák. Az e rendelkezésekből eredő problémák csak európai szintű jogalkotási módosításokon keresztül kezelhetők hatékonyan.
                     12
                   A lehetséges alternatívák, vagyis uniós szintű nem jogalkotási intézkedések nem tudnák kielégítően és hatékonyan megvalósítani a kitűzött célt, mivel nem tudnák módosítani a rendelet rendelkezéseit.
               
               
                  Az egységesített uniós tájékoztató a tőkepiacok egész Unióra kiterjedő integrációjának alapvető eszköze. Miután az illetékes nemzeti hatóság jóváhagyta a tájékoztatót, a kibocsátó engedélyt igényelhet, hogy a szóban forgó tájékoztatót más uniós tagállamban is használhassa. A „fogadó” tagállamban nem lesz szükség a tájékoztatóval kapcsolatos további jóváhagyásra vagy adminisztratív eljárásokra. Ez az engedély azon a feltételezésen alapul, hogy a tájékoztatóra alkalmazandó szabályok révén a tájékoztató minimális tartalma uniós szinten összehangolt. Ebből következően az engedély jellegét tekintve európai, így a javítását célzó bármely intézkedés csak uniós szinten valósítható meg. A lehetséges alternatívák, így a tagállami szintű fellépés a kereskedelem akadályozását jelentenék, és nem tudnák kielégítően és hatékonyan megvalósítani azt a célkitűzést, hogy a tájékoztatókra vonatkozó engedély kiállításához egységes alap jöjjön létre.
               
               
                  A tájékoztatóról szóló rendelet javasolt módosításai Unió-szerte egyértelműen jelzik, hogy a tájékoztatóra vonatkozó szabályozás kivételes körülmények között változhat. A tájékoztatóról szóló rendeletben szereplő, egyes kiválasztott terhek enyhítése, valamint a tájékoztató azon kibocsátók számára történő hozzáférhetőbbé tétele, amelyek részvényeit már bevezették a szabályozott piacra vagy a kkv-tőkefinanszírozási piacra, elősegítheti az ilyen kibocsátók rendelkezésére álló páneurópai tőkeforrások növelését. Ez magában foglalja a tájékoztatókra vonatkozó olyan különálló szabályozás kialakítását, amely – szigorú feltételek mellett – a tartalom, valamint a formátum tekintetében mind a kibocsátók, mind a befektetők számára megfelelő. Ezeket a célkitűzéseket a tagállamok önmagukban nem tudják megvalósítani, mivel ez a kibocsátók és a befektetők számára egyaránt egyenlőtlenebb versenyfeltételeket eredményezne, továbbá szabályozási arbitrázst és akadályokat teremtene a határokon átnyúló kereskedelem tekintetében. Ezek a célkitűzések jobban megvalósíthatók az Unió szintjén.
               
            
            
               2.3.Arányosság
            
            
               
                  A javaslat kizárólag technikai módosításokat vezet be a tájékoztatóról szóló rendeletbe a Covid19-világjárvány gazdasági következményeinek gyors kezelése érdekében. A tájékoztatóra vonatkozó követelmények enyhítését célzó javasolt intézkedések tiszteletben tartják az arányosság elvét. Megfelelőek a célkitűzések eléréséhez és nem lépik túl a szükséges mértéket, egyes intézkedések pedig időben korlátozottak.
               
               
                  Kibocsátók
               
               
                  A javaslat az arányosság elvével összhangban enyhíti a tájékoztatók közzétételére vonatkozó, a kibocsátók tekintetében meghatározott követelményeket. Azok a kibocsátók, amelyek tőkebevonást terveznek és részvényeiket szabályozott piacon vagy kkv-tőkefinanszírozási piacon folyamatosan forgalmazták legalább az elmúlt 18 hónapban, kihasználhatják az uniós helyreállítási hátterű tájékoztatóhoz kapcsolódó egyszerűbb közzétételi szabályok előnyeit. Ez az egyszerűsített közzétételi szabályozás a megfelelési költségek csökkenését eredményezné, mivel az uniós helyreállítási hátterű tájékoztató sokkal rövidebb lenne, és így elkészítése kisebb költséggel jár majd. Emellett e kibocsátók számára előnyt jelenthet a tájékoztatók gyorsabb jóváhagyása, mivel ezáltal hatékonyabban használhatják ki a finanszírozási lehetőségeket. Annak érdekében, hogy a módosítás ne lépje túl a szükséges mértéket, az uniós helyreállítási hátterű tájékoztató használata időben korlátozott lesz, a javaslat szerint az ideiglenes szabályozás e rendelet alkalmazásának kezdőnapja után 18 hónappal hatályát veszti.
               
               
                  Befektetők
               
            
            
               A javasolt uniós helyreállítási hátterű tájékoztató a potenciális befektetők tekintetében szintén összhangban van az arányosság elvével. Az uniós helyreállítási hátterű tájékoztató jobban meg fog felelni az olvasók igényeinek, mivel rövidebb lesz és az alapvető információkra összpontosít, ugyanakkor használata arra az egyedi helyzetre vonatkozna, amikor a kibocsátó már korábban is rendelkezett bevezetett részvényekkel, vagyis már tett közzé információkat a nyilvános piacon.
            
            
               
                  Pénzügyi közvetítők 
               
            
         
         
            
               A pénzügyi közvetítők számára előnyökkel járnak majd azok a célzott módosítások, amelyek – magas színvonalú befektetővédelmet fenntartva – pontosítják a kiegészítéssel összefüggésben rájuk vonatkozó követelményeket és hozzájárulnak azoknak a nehézségeknek a leküzdéséhez, amelyekkel akkor szembesülnek, amikor a kiegészítés közzétételét követően hatékonyan el kell érniük a befektetőket. Mivel a kiegészítésekre vonatkozó célzott módosítások nehézségek megszüntetésére irányulnak, ezek időben nem lesznek korlátozottak.
            
            
               
                  Emellett azon hitelintézetek számára, amelyek a vállalkozások támogatása érdekében aktívan részt vesznek a helyreállításban, előnyt jelent majd az a javasolt célzott könnyítés, amely szerint a tájékoztató közzététele alóli mentesség küszöbértékét 75 millió EUR-ról 150 millió EUR-ra emelik a folyamatosan vagy ismétlődően kibocsátott, tulajdonviszonyt megtestesítőnek nem minősülő értékpapírokra vonatkozó ajánlattételek esetében. Mivel az intézkedés bevezetésének célja, hogy segítse a hitelintézeteket, amelyek kulcsszerepet fognak betölteni a helyreállítási szakaszban, időtartama 18 hónapra korlátozódna. 
               
               
                  Illetékes nemzeti hatóságok 
               
               
                  Az uniós helyreállítási hátterű tájékoztató javasolt egyszerűsítése valószínűleg az illetékes nemzeti hatóságok számára is előnyökkel jár: az uniós helyreállítási hátterű tájékoztatóban kevesebb információt kell közzétenni, következésképpen a hatóságoknak kevesebb információt kell ellenőrizniük, munkaterhük csökkenhet, és a jóváhagyási eljárás könnyebbé válhat. 
               
            
            
               2.4.A jogi aktus típusának megválasztása
            
            
               
                  A javasolt jogalkotási módosítások célja mindenekelőtt a tájékoztatóról szóló rendelet alkalmazásából eredően a kibocsátókra háruló adminisztratív terhek és megfelelési költségek csökkentése. E célból a jogalkotási intézkedések módosítani fogják a tájékoztatóról szóló rendelet jelenlegi rendelkezéseit. A tájékoztatóról szóló rendelet jogalapja az EUMSZ 114. cikkének (1) bekezdése. Bármilyen módosító rendeletnek ezért ugyanazon a jogalapon kell alapulnia. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               3.1.Hatásvizsgálat
            
            
               
                  Tekintettel arra, hogy a Covid19-világjárvány következtében a pénzügyi piacokon és a reálgazdaságban kialakult válságot követően sürgős intézkedésekre van szükség a helyreállítás elősegítéséhez, a hatásvizsgálat helyébe a tőkepiaci helyreállítási csomaghoz készített szolgálati munkadokumentum költség-haszon elemzése lépett.
               
               
                  Az uniós helyreállítási hátterű tájékoztatóra vonatkozó egyszerűsített közzétételi szabályozás célja, hogy jelentősen csökkentse a kibocsátók megfelelési költségeit, és a befektetők számára lényeges információkra összpontosít. A tervek szerint csökkenti majd az illetékes nemzeti hatóságok munkaterhét is, mivel kevesebb információt kell ellenőrizni, ugyanakkor a jóváhagyási eljárás gyorsabb lehet. A pénzügyi közvetítők számára is előnyt jelentenek majd a kiegészítésekre vonatkozó célzott módosítások, valamint a nem tulajdonviszonyt megtestesítő értékpapírok kibocsátása esetében a tájékoztató közzététele alóli mentességre vonatkozó küszöbérték emelése. 
               
            
            
               3.2.Alapjogok
            
            
               Az e javaslatban meghatározott rendelkezések szempontjából az Európai Unió Alapjogi Chartájának a személyes adatok védelmére (8. cikk), a vállalkozás szabadságára (16. cikk) és a fogyasztóvédelemre (38. cikk) vonatkozó részei relevánsak bizonyos mértékben. Az Európai Unió Alapjogi Chartájának 52. cikke lehetővé teszi e jogok és szabadságok korlátozását. A tájékoztatóval kapcsolatos jogszabályok esetében a piac integritásának biztosítása az a közérdekű cél, amely indokolja egyes alapvető jogok korlátozását. Ami a személyes adatok védelmét illeti, annak biztosítása érdekében, hogy a befektetők el tudják végezni előzetes vizsgálatukat, bizonyos adatokat közzé kell tenni a tájékoztatóban. 
            
            
               4.KÖLTSÉGVETÉSI VONZATOK
            
            
               A kezdeményezésnek várhatóan nem lesz hatása az uniós költségvetésre nézve.
            
            
               5.EGYÉB ELEMEK
            
            
               5.1.Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az új rendelet hatásának nyomon követésére az ESMA-val és az illetékes nemzeti hatóságokkal együttműködésben kerül sor az Unióban jóváhagyott tájékoztatókról szóló éves jelentések alapján, amelyek évente történő elkészítésére az ESMA kap felhatalmazást. Ehhez az ESMA központi tárolási mechanizmusában a tájékoztatókra vonatkozó adatok mellett az uniós helyreállítási hátterű tájékoztatóra vonatkozó adatokat is össze kell gyűjteni az illetékes nemzeti hatóságoktól.
               
            
            
               Sor kerül majd az uniós helyreállítási hátterű tájékoztató értékelésére. Az uniós helyreállítási hátterű tájékoztató tekintetében kitűzött célok elérésének mérésére szolgáló fő mutatók mindenekelőtt a következők lesznek: 
            
            
               a)a jóváhagyott uniós helyreállítási hátterű tájékoztatók száma és e szám alakulásának elemzése;
            
            
               b)az uniós helyreállítási hátterű tájékoztató elkészítésének és jóváhagyásának költsége a másodlagos kibocsátásra vonatkozó tájékoztató jelenlegi költségeihez képest, az elért teljes pénzügyi megtakarítás feltüntetésével.
            
         
         
            
               A mutatók listája nem kimerítő jellegű, és további hatások nyomon követése érdekében bővíthető.
            
            
               5.2.A javaslat egyes rendelkezéseinek részletes magyarázata
            
            
               
                  A tájékoztatóról szóló rendelet módosításainak célja a tájékoztatók új típusának, az uniós helyreállítási hátterű tájékoztatónak a létrehozása, valamint kifejezetten a pénzügyi közvetítőkre vonatkozó, módosított szabályok bevezetése. 
               
               
                  A javaslat 1. cikke a tájékoztatóról szóló rendelet módosításait tartalmazza. 
               
            
            
               A javaslat 1. cikkének (1) bekezdése a hitelintézetek által folyamatosan vagy ismétlődően kibocsátott, tulajdonviszonyt megtestesítőnek nem minősülő értékpapírokkal foglalkozik (a tájékoztatóról szóló rendelet 1. cikkének (4) bekezdése).
            
            
               A hitelintézet által folyamatosan vagy ismétlődően kibocsátott, tulajdonviszonyt megtestesítőnek nem minősülő értékpapírokra vonatkozó ajánlattételre bizonyos feltételek mellett nem alkalmazandó a tájékoztató közzétételének kötelezettsége, amennyiben a teljes ellenérték 12 hónapos időszakra számítva hitelintézetenként nem éri el a 75 millió EUR-t. Emellett a jelenlegi szabályozás előírja, hogy az értékpapírok nem lehetnek alárendeltek, átváltoztathatók vagy átcserélhetők, és nem biztosíthatnak jogot más típusú értékpapírok jegyzésére vagy megszerzésére, továbbá nem kapcsolódhatnak származtatott eszközökhöz. A hitelintézetek aktívan részt vesznek a helyreállításban, hogy támogassák azokat a vállalkozásokat, amelyeknek finanszírozásra van szükségük, és várhatóan fontos szerepet fognak betölteni a helyreállítási szakaszban. Annak érdekében, hogy a hitelintézetek könnyebben forrásokhoz jussanak, és nagyobb mozgásteret kapjanak a reálgazdaságban működő ügyfeleik támogatására, a javaslat a küszöbérték 75 millió EUR-ról 150 millió EUR-ra történő célzott emelését irányozza elő. E célzott módosítás a hitelintézetekre vonatkozó követelmény olyan korlátozott hatályú enyhítését jelenti, amely lehetővé teszi számukra, hogy a Covid19-világjárvány nyomán kialakult válságot követő helyreállítási szakaszban tájékoztató közzététele nélkül kínáljanak tulajdonviszonyt megtestesítőnek nem minősülő értékpapírokat. Mivel ez az intézkedés a helyreállítási szakaszra korlátozódik, következésképpen meghatározott időtartamig, 18 hónapon át lesz alkalmazandó.
            
            
               A javaslat 1. cikkének (2) és (3) bekezdése a lényegességi tesztre (a tájékoztatóról szóló rendelet 6. cikke) és az összefoglalóra (a tájékoztatóról szóló rendelet 7. cikke) vonatkozó technikai kiigazításokkal foglalkozik, a javaslat 1. cikkének (4) bekezdésében meghatározott uniós helyreállítási hátterű tájékoztató összefüggésében. 
            
            
               
                  A javaslat 1. cikkének (4) bekezdése az uniós helyreállítási hátterű tájékoztatóra vonatkozó új szabályozást hoz létre (a tájékoztatóról szóló rendelet 14a. cikke).
               
               
                  Az uniós helyreállítási hátterű tájékoztató hatálya 
               
               
                  A javaslat 1. cikkének (4) bekezdése szerint az uniós helyreállítási hátterű tájékoztató csak azon kibocsátók számára áll majd rendelkezésre, amelyek részvényeiket már legalább 18 hónapja bevezették egy szabályozott piacra vagy egy kkv-tőkefinanszírozási piacra. Ebben az esetben a kibocsátóknak már közzé kellett tenniük a 2004/109/EK irányelv és adott esetben az 594/2014/EU rendelet szerinti szabályozott információkat, valamint adott esetben az (EU) 2017/565 felhatalmazáson alapuló bizottsági rendeletben említett információkat. Az uniós helyreállítási hátterű tájékoztató nem vonatkozik majd az első alkalommal végrehajtott nyilvános kibocsátásra, amely esetben a potenciális kibocsátók nem rendelkeznek tapasztalatokkal a pénzügyi piacokon. A Covid19-világjárvány miatt nagymértékben eladósodott vállalkozások hitel/saját tőke arányának csökkentése érdekében a rövid tájékoztatót kizárólag részvénykibocsátásra lehet majd alkalmazni. 
               
               
                  Az uniós helyreállítási hátterű tájékoztató tartalma és jóváhagyása 
               
               
                  A javaslat 1. cikkének (4) bekezdése szerint az uniós helyreállítási hátterű tájékoztató a lényeges információkra összpontosít. A tájékoztatóról szóló rendelet 6. cikke alóli kivételként a módosítás meghatározza a kibocsátók által közzéteendő kiemelt elemeket; ezeket a tájékoztatóról szóló rendelet új Va. melléklete tartalmazza. Az uniós helyreállítási hátterű tájékoztató hossza legfeljebb 30 oldalra csökken. Mindazonáltal az egyensúly biztosítása érdekében lehetővé válik a tájékoztatóról szóló rendelet 19. cikkében meghatározott, a piacon már rendelkezésre álló információk hivatkozással történő beépítése, és ezek az információk nem számítanak bele a fent említett 30 oldalas maximális méretbe. Rendelkezésre fog állni egy két oldalas rövid összefoglaló is.
               
               
                  A tájékoztatóról szóló rendelet már rendelkezik gyorsított jóváhagyási eljárásról. Erre építve az uniós helyreállítási hátterű tájékoztató esetében szintén rendelkezésre állna a legfeljebb 5 munkanapra kiterjedő gyorsított jóváhagyás.
               
            
            
               A javaslat 1. cikkének (5), (6) és (10) bekezdése a tájékoztató vizsgálatára és jóváhagyására rendelkezésre álló időszak technikai kiigazításával (a tájékoztatóról szóló rendelet 20. cikke), a tárolási mechanizmussal (a tájékoztatóról szóló rendelet 21. cikke), valamint a közzéteendő elemek jegyzékével (a tájékoztatóról szóló rendelet Va. melléklete) foglalkozik, a javaslat 1. cikkének (4) bekezdésében meghatározott uniós helyreállítási hátterű tájékoztatóra vonatkozó szabályozás összefüggésében. 
            
            
               A javaslat 1. cikkének (8) és (9) bekezdése előírja, hogy az uniós helyreállítási hátterű tájékoztatóra vonatkozó szabályozás 18 hónapos alkalmazási időszak után hatályát veszti (a tájékoztatóról szóló rendelet 47a. cikke). A tájékoztatóról szóló rendelet felülvizsgálatának (a tájékoztatóról szóló rendelet 48. cikke) részeként értékelni kell, hogy az uniós helyreállítási hátterű tájékoztató megfelel-e az e rendeletben meghatározott célkitűzéseknek.
            
            
               A javaslat 1. cikkének (7) bekezdése a kiegészítésekkel foglalkozik (a tájékoztatóról szóló rendelet 23. cikke). 
            
            
               A jelenlegi szabályozás szerint a kibocsátóknak a tájékoztatóhoz készített kiegészítés útján közzé kell tenniük minden olyan, a tájékoztatóban foglalt információkkal kapcsolatos jelentős új tényezőt, amely befolyásolhatja az értékpapírok értékelését, és amely a tájékoztató jóváhagyása és a jegyzési időszak lezárása, illetve – ha ez történik később – a szabályozott piacon való kereskedés megkezdése közötti időben merült fel vagy ekkor észlelték. A kiegészítés közzététele elállási jogot keletkeztet a befektetők számára, amellyel a kiegészítés közzétételétől számított két munkanapon belül élhetnek. A befektetők védelmére vonatkozó kötelezettségük részeként a pénzügyi közvetítőknek a kiegészítés közzétételének napján kapcsolatba kell lépniük a befektetőkkel, hogy tájékoztassák őket a kiegészítés közzétételéről. Ez a határidő, valamint a befektetők fogalmának széles körű meghatározása nehézséget jelentett a pénzügyi közvetítők számára. 
            
            
               E nehézségek kezelése és a pénzügyi közvetítők által igénybe vehető források felszabadítása érdekében e javaslat célzott módosításokat vezet be. Az első módosítás a hatályra vonatkozik. Egyértelművé teszi, hogy a pénzügyi közvetítőknek csak azokkal a befektetőkkel kell kapcsolatba lépniük, amelyek a tájékoztató jóváhagyása és a jegyzési időszak vége vagy a kereskedés szabályozott piacon való megkezdése között – amelyik a későbbi időpont – jegyeztek vagy vásároltak értékpapírokat rajtuk keresztül. 
            
            
               Másodszor, a javaslat 1 munkanapra hosszabbítja meg azt a határidőt, amelyen belül a pénzügyi közvetítőknek fel kell venniük a kapcsolatot azokkal a befektetőkkel, akik rajtuk keresztül jegyeztek és vásároltak értékpapírokat, és akik a kiegészítés közzétételét követően gyakorolhatják elállási jogukat. A magas szintű befektetővédelem fenntartása érdekében az elállási jog befektetők általi gyakorlásának időtartamát a kiegészítés közzétételétől számított két munkanapról három munkanapra hosszabbítják meg. 
            
            
               Mivel a kiegészítésekre vonatkozó célzott módosítások – magas szintű befektetővédelem fenntartása mellett – nehézségeket szüntetnek meg és forrásokat szabadítanak fel a pénzügyi közvetítők tekintetében, e módosítások időben nem lesznek korlátozottak.
            
         
         
            
               A javaslat 2. cikke a rendelet hatálybalépésére vonatkozik.
            
            
               2020/0155 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az (EU) 2017/1129 rendeletnek a Covid19-világjárványt követő helyreállítás elősegítése érdekében az uniós helyreállítási hátterű tájékoztató és a pénzügyi közvetítőkre vonatkozó célzott kiigazítások tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére, 
            
            
               rendes jogalkotási eljárás keretében,
            
            
               mivel:
            
            
               (1)A Covid19-világjárvány súlyosan érinti a tagállamok polgárait, vállalkozásait, egészségügyi rendszereit és gazdaságait. A Bizottság az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának szóló, „Európa nagy pillanata: Helyreállítás és felkészülés – a jövő generációért” című 2020. március 27-i közleményében
                  13
                hangsúlyozta, hogy a következő hónapokban is folyamatos kihívást jelent majd a likviditás és a finanszírozáshoz jutás biztosítása. Ezért elengedhetetlen a Covid19-világjárvány által okozott súlyos gazdasági sokkot követő helyreállítás támogatása a meglévő pénzügyi jogszabályok célzott módosításai révén. Ez az intézkedéscsomag a tőkepiaci helyreállítási csomag keretében kerül elfogadásra.
            
            
               (2)Az (EU) 2017/1129 európai parlamenti és tanácsi rendelet
                  14
                meghatározza az értékpapírok Unióban történő nyilvános kibocsátásakor vagy szabályozott piacra történő bevezetésekor közzéteendő tájékoztató elkészítésére, jóváhagyására és terjesztésére vonatkozó követelményeket. Azon intézkedések részeként, amelyek célja, hogy segítsék a kibocsátókat a Covid19-világjárvány okozta gazdasági sokkot követő helyreállítás során, a tájékoztatóra vonatkozó szabályozás célzott módosítására van szükség. Ezeknek a módosításoknak lehetővé kell tenniük, hogy a kibocsátók és a pénzügyi közvetítők csökkenteni tudják költségeiket, és több forráshoz jussanak közvetlenül a válságot követően, a helyreállítási szakaszban.
            
            
               (3)A hitelintézetek aktívan részt vesznek a helyreállításban, hogy támogassák azokat a vállalkozásokat, amelyeknek finanszírozásra van szükségük, és várhatóan fontos szerepet fognak betölteni a helyreállítási szakaszban. Az (EU) 2017/2019 rendelet mentességet biztosít a hitelintézetek számára a tájékoztató közzétételére vonatkozó kötelezettség alól egyes, tulajdonviszonyt megtestesítőnek nem minősülő értékpapírok folyamatos vagy ismétlődő módon történő kibocsátása esetén, 12 hónapos időszak alatt összesen legfeljebb 75 millió EUR összegig. Ezt a mentességi küszöbértéket korlátozott időtartamra vonatkozóan meg kell emelni a hitelintézetek tőkebevonásának előmozdítása és annak érdekében, hogy legyen mozgásterük a reálgazdaságban működő ügyfeleik támogatására. Mivel az intézkedés a helyreállítási szakaszra korlátozódik, indokolt, hogy meghatározott időtartamon át, 18 hónapig legyen alkalmazandó.
            
            
               (4)A Covid19-világjárvány súlyos gazdasági hatásainak haladéktalan kezelése érdekében olyan intézkedéseket kell bevezetni, amelyek megkönnyítik a reálgazdaságba irányuló beruházásokat, lehetővé teszik az uniós vállalkozások gyors feltőkésítését, és biztosítják, hogy a kibocsátók a helyreállítás korai szakaszában ki tudják használni a nyilvános piacok kínálta lehetőségeket. E célkitűzések elérése érdekében célszerű létrehozni egy új, rövidebb tájékoztatót (a továbbiakban: uniós helyreállítási hátterű tájékoztató), amely a kibocsátók számára könnyen elkészíthető, a számukra finanszírozást nyújtani szándékozó befektetők számára könnyen érthető, az illetékes hatóságok számára pedig könnyen ellenőrizhető és jóváhagyható.
            
            
               (5)Azon vállalkozások, amelyek részvényeit szabályozott piacon vagy kkv-tőkefinanszírozási piacon folyamatosan forgalmazták legalább az elmúlt 18 hónapban a részvény-ajánlattételt vagy kereskedésre való bevezetést megelőzően, kötelesek voltak betartani az időszakos és folyamatos közzétételre vonatkozóan az 596/2014/EU európai parlamenti és tanácsi rendeletben
                  15
               , a 2004/109/EK európai parlamenti és tanácsi irányelvben
                  16
               , valamint az (EU) 2017/565 felhatalmazáson alapuló bizottsági rendeletben
                  17
                meghatározott követelményeket. Így a tájékoztató előírt tartalmának jelentős része már nyilvánosan hozzáférhető lesz, és a befektetők ezen információk alapján fognak kereskedni. Következésképpen az uniós helyreállítási hátterű tájékoztatót csak másodlagos kibocsátások esetében kell használni, és annak kizárólag olyan alapvető információkat kell tartalmaznia, amelyekre a befektetőknek a megalapozott befektetési döntésekhez szükségük van. 
            
            
               (6)Annak érdekében, hogy hatékony eszközt jelentsen a kibocsátók számára, az uniós helyreállítási hátterű tájékoztatónak egységes, korlátozott méretű dokumentumnak kell lennie, lehetővé kell tenni a hivatkozások alkalmazását, és biztosítani kell az értékpapírok páneurópai nyilvános ajánlattételére vagy szabályozott piacra történő bevezetésére vonatkozó engedély alkalmazását.
            
            
               (7)Az uniós helyreállítási hátterű tájékoztatóba bele kell foglalni egy, a befektetők, különösen a lakossági befektetők számára hasznos információkat tartalmazó összefoglalót. Ez az összefoglaló az uniós helyreállítási hátterű tájékoztató különálló részét képezi, és olyan kiemelt információkra kell összpontosítania, amelyek alapján a befektetők el tudják dönteni, mely értékpapír-ajánlattételekkel és kereskedésre történő bevezetéssel foglalkoznak részletesebben oly módon, hogy az uniós helyreállítási hátterű tájékoztatót teljes egészében áttanulmányozzák döntésük meghozatalához. 
            
         
         
            
               (8)Az uniós helyreállítási hátterű tájékoztatóra vonatkozó szabályozás értékelését alátámasztó adatok gyűjtése érdekében az uniós helyreállítási hátterű tájékoztatót be kell vonni az ESMA tárolási mechanizmusába. A mechanizmus megváltoztatásával járó adminisztratív terhek csökkentése érdekében az uniós helyreállítási hátterű tájékoztató tartalmazhatja ugyanazokat az adatokat, mint amelyeket az (EU) 2017/1129 rendelet 14. cikke a másodlagos kibocsátási tájékoztató esetében meghatároz, feltéve, hogy a tájékoztatók két típusa továbbra is egyértelműen elkülönül egymástól.
            
            
               (9)Az uniós helyreállítási hátterű tájékoztatónak – az értékpapírok, kibocsátók, ajánlatok és bevezetések különböző típusainak figyelembevételével – a tájékoztatók (EU) 2017/1129 rendeletben meghatározott egyéb formáit kell kiegészítenie. Következésképpen – kifejezett eltérő rendelkezés hiányában – az (EU) 2017/1129 rendelet szerinti „tájékoztatót” a tájékoztatók valamennyi különböző formájára való hivatkozásként kell értelmezni, beleértve az e rendeletben meghatározott uniós helyreállítási hátterű tájékoztatót is.
            
            
               (10)Az (EU) 2017/1129 rendelet előírja a pénzügyi közvetítők számára, hogy tájékoztassák a befektetőket arról, hogy a tájékoztatót adott esetben ki lehet egészíteni, és – bizonyos körülmények között – a kiegészítés közzétételének napján vegyék fel a kapcsolatot a befektetőkkel. Nehézséget jelenthet azon befektetők körének meghatározása, akikkel kapcsolatba kell lépni, valamint a kapcsolatfelvételre vonatkozó határidő. A pénzügyi közvetítők támogatása és forráshoz jutásának biztosítása – ugyanakkor a magas szintű befektetővédelem fenntartása – érdekében arányosabb szabályokat kell meghatározni. E szabályoknak pontosítaniuk kell, hogy a pénzügyi közvetítőknek kiegészítés közzétételekor mely befektetőkkel kell felvenniük a kapcsolatot, és meg kell hosszabbítaniuk az említett befektetőkkel való kapcsolatfelvétel határidejét. 
            
            
               (11)Mivel az uniós helyreállítási hátterű tájékoztató használata a helyreállítási szakaszra korlátozódik, indokolt, hogy a tájékoztatókra vonatkozó szabályozás az e rendelet alkalmazásának kezdőnapjától számított 18 hónap elteltével megszűnjön. Az uniós helyreállítási hátterű tájékoztató folytonosságának biztosítása érdekében a szabályozás megszűnése előtt jóváhagyott tájékoztatók esetében biztosítani kell a szerzett jogokra vonatkozó rendelkezések érvényesülését. 
            
            
               (12)A Bizottságnak 2022. július 21. előtt jelentést kell benyújtania az Európai Parlamentnek és a Tanácsnak e rendelet alkalmazásáról, adott esetben jogalkotási javaslat kíséretében. E felülvizsgálatnak magában kell foglalnia annak értékelését, hogy az uniós helyreállítási hátterű tájékoztatóra vonatkozó közzétételi szabályok megfelelőek-e e rendelet célkitűzéseinek eléréséhez.
            
            
               (13)Az (EU) 2017/1129 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk 
               Az (EU) 2017/1129 rendelet módosításai
            
            
               Az (EU) 2017/1129 rendelet a következőképpen módosul: 
            
            
               1.Az 1. cikk (4) bekezdése a következő k) ponttal egészül ki:
            
            
               „k)[e rendelet alkalmazásának kezdőnapja]-tól/-től [e rendelet alkalmazásának kezdőnapjától számított 18 hónap]-ig hitelintézetek által folyamatosan vagy ismétlődően kibocsátott, tulajdonviszonyt megtestesítőnek nem minősülő értékpapírok, ahol a felajánlott értékpapírok uniós szinten számított teljes aggregált ellenértéke hitelintézetenként 150 000 000 EUR-nál kevesebb, amely értéket egy 12 hónapos időtartamra vonatkozóan kell számítani, feltéve, hogy ezek az értékpapírok:
            
            
               i.nem alárendeltek, nem átváltoztathatók és nem átcserélhetők; és
            
            
               ii.nem adnak jogot más fajtájú értékpapír jegyzésére vagy megszerzésére, és nem kapcsolódnak valamely derivatív eszközhöz.”
            
            
               2.A 6. cikk (1) bekezdésének első albekezdésében a bevezető szöveg helyébe a következő szöveg lép: 
            
            
               „(1)A 14. cikk (2) bekezdésében, a 14a. cikk (2) bekezdésében és a 18. cikk (1) bekezdésében foglaltak sérelme nélkül a tájékoztatónak tartalmaznia kell azokat a szükséges információkat, amelyek lényegesek abból a szempontból, hogy a befektetők megalapozottan felmérhessék:”
            
            
               3.A 7. cikk a következő (12a) bekezdéssel egészül ki:
            
            
               „(12a)A (3)–(12) bekezdéstől eltérve, a 14a. cikk szerint elkészített uniós helyreállítási hátterű tájékoztatónak tartalmaznia kell az e bekezdés szerinti összefoglalót. 
            
            
               Az uniós helyreállítási hátterű tájékoztató összefoglalójának rövid, tömör dokumentumnak kell lennie, maximális terjedelme kinyomtatva két A4-es oldal lehet. 
            
            
               Az összefoglaló nem tartalmazhat a tájékoztató egyéb részeire utaló kereszthivatkozásokat, és nem utalhat hivatkozással egyéb információkra, továbbá: 
            
            
               a)könnyen olvasható megjelenítéssel és elrendezéssel, olvasható méretű karakterek használatával készül; 
            
         
         
            
               b)nyelvezetének és stílusának elő kell segítenie az információ megértését, különösen fontos, hogy nyelvezete egyértelmű, nem technikai jellegű, tömör és a befektetők számára érthető legyen;
            
            
               c)a következő négy részből kell állnia:
            
            
               i.az e cikk (5) bekezdésében meghatározott figyelmeztetést tartalmazó bevezető; 
            
            
               ii.a kibocsátóra vonatkozó kiemelt információk; 
            
            
               iii.az értékpapírokra vonatkozó kiemelt információk; 
            
            
               iv.az értékpapírokra vonatkozó nyilvános ajánlattételre és/vagy azok szabályozott piacra történő bevezetésére vonatkozó kiemelt információk.”
            
            
               4.A rendelet a következő 14a. cikkel egészül ki:
            
            
               „14a. cikk 
                  Uniós helyreállítási hátterű tájékoztató
            
            
               (1)Az alábbi kibocsátók dönthetnek úgy, hogy részvényekre vonatkozó nyilvános ajánlattétel vagy részvények szabályozott piacra történő bevezetése esetén az e cikkben meghatározott egyszerűsített szabályok alapján uniós helyreállítási hátterű tájékoztatót készítenek:
            
            
               a)olyan kibocsátók, amelyek részvényeit szabályozott piacon folyamatosan forgalmazták legalább az elmúlt 18 hónapban, és amelyek a korábban kibocsátott, meglévő részvényekkel helyettesíthető részvényeket bocsátanak ki;
            
            
               b)olyan kibocsátók, amelyek részvényeit kkv-tőkefinanszírozási piacon folyamatosan forgalmazták legalább az elmúlt 18 hónapban, feltéve, hogy a szóban forgó részvényekre vonatkozó nyilvános ajánlattételhez tettek közzé tájékoztatót, és amelyek a korábban kibocsátott, meglévő részvényekkel helyettesíthető részvényeket bocsátanak ki;
            
            
               (2)A 6. cikk (1) bekezdésétől eltérve és a 18. cikk (1) bekezdésének sérelme nélkül az uniós helyreállítási hátterű tájékoztatónak tartalmaznia kell az ahhoz szükséges releváns, szűkebb körű információkat, hogy a befektetők megérthessék az alábbiakat:
            
            
               a)a kibocsátó kilátásai, valamint a kibocsátó pénzügyi helyzetében az elmúlt üzleti év vége óta adott esetben bekövetkezett jelentős változások;
            
            
               b)a részvényekre vonatkozó lényeges információk, a kibocsátás indokai és a kibocsátás által a kibocsátó általános tőkeszerkezetére gyakorolt hatás, valamint a bevételek felhasználása.
            
            
               Az uniós helyreállítási hátterű tájékoztatóban foglalt információkat írásban, könnyen elemezhető, tömör és érthető formában kell ismertetni, hogy a befektetők megalapozott befektetési döntést hozhassanak. Az illetékes hatóság figyelembe veszi azt is, hogy a kibocsátó közzétette-e a 2004/109/EK irányelv és adott esetben az 596/2014/EU rendelet szerinti szabályozott információkat, valamint adott esetben a (EU) 2017/565 felhatalmazáson alapuló bizottsági rendeletben említett információkat.
            
            
               Az uniós helyreállítási hátterű tájékoztató egységes dokumentum, amely tartalmazza az Va. mellékletben meghatározott minimális információkat. Kinyomtatva legfeljebb 30 A4-es oldal hosszúságú lehet, és könnyen olvasható megjelenítéssel és elrendezéssel, olvasható méretű karakterek használatával készül. 
            
            
               A 19. cikknek megfelelően hivatkozás útján beépített információ nem számít bele a tájékoztató e cikk harmadik albekezdésében említett, legfeljebb 30 A4-es oldalnak megfelelő hosszúságába.
            
            
               A kibocsátók dönthetnek arról, hogy az Va. mellékletben említett információkat milyen sorrendben tüntetik fel az uniós helyreállítási hátterű tájékoztatóban.”
            
            
               5.A 20. cikk a következő (6a) bekezdéssel egészül ki:
            
            
               „(6a)A (2) és (4) bekezdéstől eltérve, a (2) bekezdés első albekezdésében és a (4) bekezdésben meghatározott határidő a 14a. cikk szerint elkészített uniós helyreállítási hátterű tájékoztató esetében öt munkanapra csökken. A kibocsátóknak a jóváhagyási kérelem benyújtásának tervezett időpontja előtt legalább öt munkanappal értesíteniük kell az illetékes hatóságot.”
            
         
         
            
               6.A 21. cikk a következő (5a) bekezdéssel egészül ki:
            
            
               „(5a)A 14a. cikk szerint elkészített uniós helyreállítási hátterű tájékoztatót be kell sorolni az e cikk (6) bekezdésében említett tárolási mechanizmusba. A 14. cikk szerint elkészített tájékoztatók besorolásához használt adatok felhasználhatók a 14a. cikknek megfelelően elkészített uniós helyreállítási hátterű tájékoztatók besorolásához, feltéve, hogy a tájékoztatók két típusát az adott tárolási mechanizmusban megkülönböztetik.”
            
            
               7.A 23. cikk a következőképpen módosul:
            
            
               a)a (2) bekezdés első albekezdése helyébe a következő szöveg lép:
            
            
               „(2)Amennyiben a tájékoztató értékpapírokra vonatkozó nyilvános ajánlattételhez kapcsolódik, és az (1) bekezdésben említett jelentős új tényező, lényeges hiba vagy lényeges pontatlanság merült fel vagy ilyet észleltek a jegyzési időszak lezárása vagy az értékpapírok átadása előtt – a két esemény közül az előbb bekövetkezőt figyelembe véve –, akkor azok a befektetők, akik, illetve amelyek a kiegészítés közzététele előtt megállapodást kötöttek az értékpapírok megvásárlására vagy lejegyzésére, a kiegészítés közzététele után három munkanapon belül elállhatnak az elfogadó nyilatkozatuktól. Ezt a határidőt a kibocsátó vagy az ajánlattevő meghosszabbíthatja. A kiegészítésnek tartalmaznia kell az elállási jog végső határidejét.”
            
            
               b)a (3) bekezdés első és második albekezdése helyébe a következő szöveg lép:
            
            
               „(3)Ha az értékpapírok vásárlása vagy jegyzése pénzügyi közvetítőn keresztül történik az érintett értékpapírokra vonatkozó tájékoztató jóváhagyásának időpontja és a jegyzési időszak lezárásának vagy a kereskedés szabályozott piacon történő megkezdésének – attól függően, melyik a későbbi – időpontja közötti időszakban, a pénzügyi közvetítőnek tájékoztatnia kell a befektetőket a kiegészítés közzétételének lehetőségéről, a kiegészítés közzétételének helyéről és időpontjáról, valamint arról, hogy a pénzügyi közvetítő segítséget nyújt a befektetőknek abban, hogy ilyen esetben gyakorolhassák az elfogadó nyilatkozattól való elállási jogukat.
            
            
               Amennyiben az e bekezdés első albekezdésében említett befektetők a (2) bekezdésben említett elállási joggal rendelkeznek, a pénzügyi közvetítőnek a kiegészítés közzétételét követő egy munkanapon belül kapcsolatba kell lépnie az érintett befektetőkkel.”
            
            
               8.A rendelet a következő 47a. cikkel egészül ki:
            
            
               „47a. cikk 
                  Az uniós helyreállítási hátterű tájékoztatóra vonatkozó időbeli korlátozás
            
            
               A 14a. cikkben meghatározott szabályozás [e rendelet alkalmazásának kezdőnapjától számított 18 hónap]-án/-én hatályát veszti. 
            
            
               A 14a. cikknek megfelelően elkészített és [e rendelet alkalmazásának kezdőnapja], valamint [e rendelet alkalmazásának kezdőnapjától számított 18 hónap] között jóváhagyott uniós helyreállítási hátterű tájékoztatókra továbbra is az említett cikk alkalmazandó érvényességük végéig vagy a [rendelet alkalmazásának kezdőnapjától számított 18 hónap] követő tizenkét hónap elteltéig, attól függően, hogy melyik következik be előbb.”
            
            
               9.A 48. cikk (2) bekezdésének helyébe a következő szöveg lép: 
            
            
               „(2) E jelentésben többek között azt kell értékelni, hogy a tájékoztató összefoglalója, a 14., 14a. és 15. cikkben megállapított közzétételi szabályok, valamint a 9. cikkben említett egyetemes regisztrációs okmány továbbra is megfelelőek-e a rendelet célkitűzései szempontjából. A jelentésnek mindenekelőtt a következőket kell tartalmaznia: 
            
            
               a)a 15. cikk (1) bekezdésének a)–d) pontjában említett négy kategória valamelyikébe tartozó jogalanyok által kiadott, növekvő vállalatokra vonatkozó uniós tájékoztatók száma, e számadatok alakulásának elemzése, valamint a kereskedési helyszíneknek a növekvő vállalatok uniós tájékoztatójának alkalmazására jogosult jogalanyok általi kiválasztására vonatkozó trendek elemzése; 
            
            
               b)annak elemzése, hogy a növekvő vállalatok uniós tájékoztatója megfelelő egyensúlyt teremt-e a befektetővédelem és a növekvő vállalatok uniós tájékoztatójának alkalmazására jogosult jogalanyokra háruló adminisztratív terhek csökkentése között, 
            
            
               c)a jóváhagyott uniós helyreállítási hátterű tájékoztatók száma és e szám alakulásának elemzése;
            
            
               d)az uniós helyreállítási hátterű tájékoztató elkészítésének és jóváhagyásának költsége a tájékoztató jelenlegi költségeihez képest, az elért teljes pénzügyi megtakarítás feltüntetésével; 
            
            
               e)annak elemzése, hogy az uniós helyreállítási hátterű tájékoztató megfelelő egyensúlyt teremt-e a befektetővédelem és a tájékoztató alkalmazására jogosult jogalanyokra háruló adminisztratív terhek csökkentése között.” 
            
            
               10.Az e rendelet mellékletében található szöveg Va. mellékletként kerül beillesztésre.
            
         
         
            
               2. cikk 
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Központi Banknak, az Európai Beruházási Banknak és az eurócsoportnak – A COVID-19-járvány nyomán hozott koordinált gazdasági válaszintézkedések, COM(2020) 112 final, 2020.3.13.
               
               
                  
                     (2)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának – „Európa nagy pillanata: Helyreállítás és felkészülés – a jövő generációért”, COM(2020) 456 final, 2020.5.27.
               
               
                  
                     (3)
                  
                        Az Európai Parlament és a Tanács (EU) 2017/1129 rendelete (2017. június 14.) az értékpapírokra vonatkozó nyilvános ajánlattételkor vagy értékpapíroknak a szabályozott piacra történő bevezetésekor közzéteendő tájékoztatóról és a 2003/71/EK irányelv hatályon kívül helyezéséről (HL L 168., 2017.6.30., 12. o.).
               
               
                  
                     (4)
                  
                        Az Európai Parlament és a Tanács 2004/109/EK irányelve (2004. december 15.) a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról (HL L 390., 2004.12.31., 38. o.).
               
               
                  
                     (5)
                  
                        A Bizottság (EU) 2017/565 felhatalmazáson alapuló rendelete (2016. április 25.) a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről (HL L 87., 2017.3.31., 1. o.).
               
               
                  
                     (6)
                  
                        Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
               
               
                  
                     (7)
                  
                        Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
               
               
                  
                     (8)
                  
                        Az Európai Parlament és a Tanács (EU) 2017/2402 rendelete (2017. december 12.) az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról.
               
               
                  
                     (9)
                  
                        Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                   
               
               
                  
                     (11)
                  
                        Az Európai Parlament és a Tanács (EU) 2019/2115 rendelete (2019. november 27.) a 2014/65/EU irányelvnek, valamint az 596/2014/EU rendeletnek és az (EU) 2017/1129 rendeletnek a kkv-tőkefinanszírozási piacok használatának előmozdítása tekintetében történő módosításáról (HL L 320., 2019.12.11., 1. o.).
               
               
                  
                     (12)
                  
                        Vodafone ítélet, C-58/08: „Amennyiben az EK 95. cikkén alapuló valamely jogi aktus az általa harmonizált területen már valamennyi kereskedelmi akadályt felszámolt, ez nem foszthatja meg a közösségi jogalkotót azon lehetőségtől, hogy – a Szerződés által elismert általános érdekek védelmének biztosítására irányuló feladatára tekintettel – e jogi aktust a körülmények változásához vagy az ismeretek fejlődéséhez igazítsa.”
               
               
                  
                     (13)
                  
                        COM(2020) 456 final, 2020. május 27.
               
               
                  
                     (14)
                  
                        Az Európai Parlament és a Tanács (EU) 2017/1129 rendelete (2017. június 14.) az értékpapírokra vonatkozó nyilvános ajánlattételkor vagy értékpapíroknak a szabályozott piacra történő bevezetésekor közzéteendő tájékoztatóról és a 2003/71/EK irányelv hatályon kívül helyezéséről (HL L 168., 2017.6.30., 12. o.).
               
               
                  
                     (15)
                  
                        Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
               
               
                  
                     (16)
                  
                        Az Európai Parlament és a Tanács 2004/109/EK irányelve (2004. december 15.) a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról (HL L 390., 2004.12.31., 38. o.).
               
               
                  
                     (17)
                  
                        A Bizottság (EU) 2017/565 felhatalmazáson alapuló rendelete (2016. április 25.) a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről (HL L 87., 2017.3.31., 1. o.).
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2020.7.24.
            COM(2020) 281 final
            MELLÉKLET
            a következőhöz:
            AZ EURÓPAI PARLAMENT ÉS A TANÁCS RENDELETE
            az (EU) 2017/1129 rendeletnek a Covid19-világjárványt követő helyreállítás elősegítése érdekében az uniós helyreállítási hátterű tájékoztató és a pénzügyi közvetítőkre vonatkozó célzott kiigazítások tekintetében történő módosításáról
            {SWD(2020) 120 final}
            
               
         
         
            
               MELLÉKLET
            
            
               „Va. MELLÉKLET
            
            
               AZ UNIÓS HELYREÁLLÍTÁSI HÁTTERŰ TÁJÉKOZTATÓBAN FELTÜNTETENDŐ MINIMÁLIS INFORMÁCIÓK
            
            
               I.A kibocsátó neve, a bejegyzése szerinti tagállam, a kibocsátó weboldalára mutató link
            
            
               A cél a részvényeket kibocsátó vállalkozás azonosítása, ideértve jogalany-azonosítóját, azt a tagállamot, amelyben bejegyezték, valamint azt a weboldalt, ahol a befektetők információhoz juthatnak a vállalkozás üzleti tevékenységéről, az általa előállított termékekről vagy nyújtott szolgáltatásokról, azokról az elsődleges piacokról, amelyeken részt vesz a versenyben, szervezeti felépítéséről, és adott esetben a hivatkozással beillesztett információkról.
            
            
               II.Felelősségvállalási nyilatkozat
            
            
               A nyilatkozat célja azon személyek meghatározása, akik felelnek az uniós helyreállítási hátterű tájékoztató elkészítéséért, továbbá tartalmaznia kell egy e személyek által tett kijelentést, miszerint legjobb tudomásuk szerint az uniós helyreállítási hátterű tájékoztatóban levő információk megfelelnek a valóságnak, és a tájékoztatóból nem maradt ki olyan információ, amely megváltoztatná annak értelmét. 
            
            
               Adott esetben a nyilatkozatnak tartalmaznia kell harmadik felektől származó információkat, beleértve ezen információk forrását (forrásait), valamint a szakértői minőségben közreműködő személy nyilatkozatát vagy jelentését, továbbá e személy következő adatait: 
            
            
               a) név,
            
            
               b) üzleti elérhetőség, 
            
            
               c) képzettség, valamint 
            
            
               d) a kibocsátóban levő jelentős érdekeltség, ha van ilyen.
            
            
               A nyilatkozatban fel kell tüntetni az uniós helyreállítási hátterű tájékoztatót jóváhagyó illetékes hatóságot, jelezni kell, hogy a szóban forgó jóváhagyás nem minősül a kibocsátó jóváhagyásának, továbbá, hogy az uniós helyreállítási hátterű tájékoztató elkészítése a 14a. cikknek megfelelően történt.
            
            
               III.Kockázati tényezők
            
            
               A cél a kibocsátóra és a részvényekre jellemző lényeges kockázatok bemutatása.
            
            
               IV.Pénzügyi kimutatások
            
            
               Közzé kell tenni az uniós helyreállítási hátterű tájékoztató jóváhagyása előtti 12 hónapos időszakot lefedő (éves és féléves) pénzügyi kimutatásokat. Amennyiben éves és féléves pénzügyi kimutatásokat is közzétettek, csak az éves pénzügyi kimutatásokra van szükség, amennyiben azok kelte későbbi, mint a féléves kimutatásoké. 
            
            
               Az éves pénzügyi kimutatások tekintetében független könyvvizsgálatot kell végezni. A könyvvizsgálói jelentést a 2006/43/EK európai parlamenti és tanácsi irányelvvel
                  1
                és az 537/2014/EU európai parlamenti és tanácsi rendelettel
                  2
                összhangban kell elkészíteni.
            
            
               Amennyiben a 2006/43/EK irányelv és az 537/2014/EU rendelet nem alkalmazandó, az éves pénzügyi kimutatásokat az adott tagállamban alkalmazandó könyvvizsgálati standardokkal, illetve azokkal egyenértékű standardokkal összhangban kell ellenőriztetni, illetve véleményeztetni annak megállapítása céljából, hogy az uniós helyreállítási hátterű tájékoztató céljának megfelelő valós és megbízható képet adnak-e. Ellenkező esetben az uniós helyreállítási hátterű tájékoztatónak a következő adatokat kell tartalmaznia:
            
         
         
            
               a)egyértelmű nyilatkozat arról, hogy mely könyvvizsgálati standardokat alkalmazták;
            
            
               b)a nemzetközi könyvvizsgálati standardoktól való lényeges eltérések magyarázata;
            
            
               Amennyiben a jogszabály szerint engedélyezett könyvvizsgálók megtagadják az éves pénzügyi kimutatásokra vonatkozó könyvvizsgálói jelentés elkészítését, illetve a jelentés fenntartásokat, véleménymódosítást, felelősségkizárást vagy figyelemfelhívó megjegyzést tartalmaz, arról indoklást kell adni, és a fenntartásokat, véleménymódosítást, felelősségkizárást vagy figyelemfelhívó megjegyzést teljes egészében ismertetni kell.
            
            
               A tájékoztatóba bele kell foglalni a csoport pénzügyi helyzetében az utolsó olyan pénzügyi időszak vége óta bekövetkezett jelentős változás bemutatását is, amelyre vonatkozóan vagy auditált pénzügyi kimutatásokat vagy évközi pénzügyi információkat tettek közzé, vagy, amennyiben ilyen változás nem következett be, erről nyilatkozni kell. 
            
            
               Adott esetben előzetes információkat is meg kell adni.
            
            
               V.Trendek
            
            
               A cél a következők ismertetése: 
            
            
               a)a gyártásra, értékesítésre és készletekre, a költségekre és értékesítési árakra vonatkozó legjelentősebb közelmúltbeli trendek az utolsó pénzügyi év vége és az uniós helyreállítási hátterű tájékoztató dátuma közötti időszakban, 
            
            
               b)az ismert trendek, a bizonytalansági tényezők, a kereslet, a kötelezettségvállalások vagy események bemutatása, amelyek valószínűleg jelentős hatást gyakorolhatnak a kibocsátó üzleti kilátásaira legalább a folyó pénzügyi évben.
            
            
               VI.Végső ajánlati ár és a részvények összege, valamint a részvényesek által 5 %-osnál nagyobb részesedésre vonatkozóan tett kötelezettségvállalás és a jegyzési garanciavállalók neve
            
            
               A cél a részvényekre vonatkozó ajánlat ellenértékével kapcsolatos konkrét információk és a főrészvényeseknek az ajánlat több mint 5 %-ának jegyzésére vonatkozó kötelezettségvállalásával, valamint a jegyzési garanciavállalási megállapodásokkal kapcsolatos információk megadása.
            
            
               VII.A részvények jegyzésének helye és időpontja
            
            
                  A cél a nemzetközi értékpapír-azonosító szám (ISIN) megadása, valamint más lényeges információk szolgáltatása a nyilvánosság számára felajánlott részvényekről, valamint a jegyzés helyéről és az ajánlattételre rendelkezésre álló időtartamról, beleértve a lehetséges módosításokat is, továbbá a jegyzési eljárás ismertetése az új értékpapírok kibocsátásának dátumával együtt.
            
            
               VIII. Az ajánlattétel okai és a bevétel felhasználása
            
            
               A cél információ szolgáltatása az ajánlattétel okairól, továbbá adott esetben a bevétel becsült nettó összegéről a főbb felhasználási célok szerinti bontásban, fontossági sorrendben.
            
            
               Amennyiben a kibocsátó tudja, hogy a várható bevétel nem lesz elegendő az összes felhasználási cél finanszírozására, akkor meg kell jelölnie a szükséges kiegészítő finanszírozás összegét és forrását. Részletezni kell azt is, ha a bevételt a szokásos üzletmeneten kívül eszközök megszerzésére, más vállalkozások bejelentett felvásárlásának finanszírozására, vagy tartozások kiegyenlítésére, csökkentésére vagy teljes törlesztésére használják fel.
            
            
               X.A működő tőkéről szóló nyilatkozat
            
            
               A cél információ szolgáltatása arról, hogy a működő tőke elegendő-e a kibocsátó aktuális szükségleteinek fedezésére, és ha nem, akkor a kibocsátó hogyan kívánja biztosítani a további szükséges működő tőkét.
            
            
               XI.Összeférhetetlenség
            
            
               A cél információ szolgáltatása a kibocsátáshoz kapcsolódó bármely összeférhetetlenségről.
            
         
         
            
               XII.A kibocsátást követő részesedés
            
            
               A cél információ szolgáltatása arról, hogy a nyilvános ajánlattétel következtében történt tőkeemelést követően hogyan alakul az alaptőkéből és a szavazati jogokból való részesedés.” 
            
         
         
            
                  
                     (1)
                  
                        Az Európai Parlament és a Tanács 2006/43/EK irányelve (2006. május 17.) az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről (HL L 157., 2006.6.9., 87. o.).
               
               
                  
                     (2)
                  
                        Az Európai Parlament és a Tanács 537/2014/EU rendelete (2014. április 16.) a közérdeklődésre számot tartó gazdálkodó egységek jogszabályban előírt könyvvizsgálatára vonatkozó egyedi követelményekről, és a 2005/909/EK bizottsági határozat hatályon kívül helyezéséről (HL L 158., 2014.5.27., 77. o.).